  Анжелика Тихонова корреспондент Удмуртиысь студентъёс сӧсыръёс но тазалыксыя сюбегатэм луонлыкъёсын муртъёс пӧлын ӧнер устолыкъя «Абилимпикс» VI йӧскалык чемпионатын медальёс утӥзы. Ӵошатсконъёс 23-29 шуркынмонэ ортчизы. Со сярысь улосвылысь дышетонъя но тодосъя министерстволэн пресс-службаез ивортӥз. Элькун эм колледжын дышетскись Розалия Кутлина нырысьсэ таӵе вожвылъяськонэ пыриськиз. Конкурс улсын солы сакыр диабетэн висисез рос-прос учкыны кулэ вал. Нылашез ӵошатсконлы дышетӥсьёсыз Ольга Морозкова но Елена Корнеева дасязы. Вуоно эмсузэр «Медицинский и социальный уход» номинациын азвесь медаль басьтӥз. «Документационное обеспечение управления и архивоведение» ӧрын бронза медаль Глазкарысь политехнической колледжысь студент Артемий Зянкин утӥз. Солы докладной записка, служебной гожтэт но архивысь справка дасяно вал. Пияш кыкетӥ арзэ ӵошатсконэ пыриськиз ини. Cое дышетӥсьёсыз Ирина Туктарева но Вера Ушакова дасязы. Пусъём, Россиысь калыкез дышетонъя министерствоен радъям вожвылъяськонэ туэ кунысьтымы 81 улосвылъёсысь 2 сюрслэсь трос дышетскисьёс пыриськизы. Удмуртилэсь данзэ 15 студентъёс утизы. Конкурс ужъёсты дистанционной амалэн элькунысь укмыс дышетон ужъюртъёсын радъязы.  Тегъёс: Тазалык Дышетон Ижкар Удмуртия эмсузэр Глазкар сӧсыръёс  